## Uredba o utvrđivanju naoružanja i vojne opreme za potrebe Oružanih snaga Republike Hrvatske i Ministarstva unutarnjih poslova

### NN 17/2003 (4.2.2003.), Uredba o utvrđivanju naoružanja i vojne opreme za potrebe Oružanih snaga Republike Hrvatske i Ministarstva unutarnjih poslova

# VLADA REPUBLIKE HRVATSKE

219

Na
temelju članka 29. stavka 1. Zakona o Vladi Republike Hrvatske (»Narodne
novine«, br. 101/98, 15/2000 i 117/2001) i članka 4. Zakona o proizvodnji,
remontu i prometu naoružanja i vojne opreme (»Narodne novine«, broj 33/2002),
Vlada Republike Hrvatske je na sjednici održanoj 30. siječnja 2003. godine
donijela

## UREDBU

### o utvrĐivanju naoruŽanja i vojne opreme za potrebe OruŽanih snaga Republike Hrvatske i Ministarstva unutarnjih poslova

Članak 1.

Ovom Uredbom utvrđuju se sredstva naoružanja i vojne
opreme za potrebe Oružanih snaga Republike Hrvatske i Ministarstva unutarnjih
poslova.

  Članak 2.

Naoružanjem u smislu ove Uredbe smatra se:

1. oružje svih vrsta (hladno oružje, samokresi,
puške, strojnice, puškostrojnice, ručni bacači, minobacači, topovi, haubice i
dr.) bez obzira na vrstu, namjenu, kalibar i streljivo za to oružje, osim oružja
i pripadajućeg streljiva koje pravne i fizičke osobe nabavljaju temeljem
odobrenja nadležnog tijela, u skladu s odred­bama Zakona o oružju;

2. rakete svih vrsta i uređaji za njihovo lansiranje
i navo­đenje, osim za protugradnu obranu i vatromete;

3. sve vrste bombi, torpeda, mina i rasprskavajućih
sredstava;

4. baruti, eksplozivi svih vrsta, upaljači i sredstva
za palje­nje, zapaljiva, dimna sredstva i sredstva za osvjetljavanje, osim
lovačkog baruta i gospodarskog eksploziva;

5. sve vrste vozila, plovila i zrakoplova s ugrađenim
naoru­ža­njem iz točaka 1. do 4. stavka 1. ovoga članka.

Naoružanjem se smatraju i komponente namijenjene za
proizvodnju i remont naoružanja (pripadajući kompleti pričuvnih dijelova, alata
i opreme, pričuvni ili sastavni dijelovi, računalna oprema i programska
potpora, strojevi, alati i uređaji za održa­vanje, ispitivanje i testiranje)
specijalna ambalaža za čuvanje ili transport naoružanja te sredstava i naprave
za školovanje i obuku za rad s naoružanjem iz stavka 1. ovoga članka.

  Članak 3.

Vojnom opremom u smislu ove Uredbe smatraju se:

1. svi bojni sustavi veze, kriptozaštite,
elektroničkog djelovanja, sredstva i sustavi za izviđanje ciljeva i terena te
komunikacijska i računalna oprema i sredstva za potrebe obrane;

2. sve vrste naprava i uređaja za elektronsko ili
radio izvi­đanje, odnosno naprave, oprema i uređaji za stacionarne ili mobilne
telekomunikacijsko-informatičke sustave za potrebe obrane;

3. osobna i grupna zaštitna sredstva i oprema za
provedbu vojnih i sigurnosnih zadaća;

4. roniteljska i padobranska oprema za potrebe Oružanih
snaga Republike Hrvatske i Ministarstva unutarnjih poslova;

5. sustavi, uređaji i instrumenti za zračno,
površinsko i podvodno izviđanje, motrenje i identifikaciju, analizu,
interpretaciju i korelaciju, za orijentaciju i navigaciju, za upravljanje i
vođenje, uključno s radarima, optoelektroničkim i IC uređajima, laserima i
ciljničkim napravama i uređajima za mjerenje, izrađenim za vojne potrebe;

6. sredstva za protunuklearnu, protukemijsku i
protubiološku zaštitu, sredstva za detekciju i identifikaciju bojnih otrova i
drugih kemijskih agenasa, sredstva za detekciju i dozimetriju radioaktivnog
zračenja, sredstva za detekciju i identifikaciju bioloških agenasa, sredstva za
radiološko, kemijsko i biološko izviđanje, sredstva i tvari za dekontaminaciju
za potrebe obrane;

7.
viseći, montažni i lansirni mostovi, pontonski parkovi i plovni objekti,
izvidnički i desantni čamci namijenjeni za vojne potrebe;

8. specijalna inženjerijska sredstva, sredstva za
miniranje, razminiranje i maskiranje namijenjena za vojne potrebe i potrebe
obrane;

9. teretna, specijalna i druga vozila izrađena za
vojne i policijske potrebe, odnosno opremljena sa sredstvima za posebne
svjetlosne i zvučne signale i drugom opremom koja služi za vojne potrebe i nije
ih moguće koristiti za opće namjene;

10. tipizirana teretna, osobna i druga vozila,
plovila i zrakoplovi prilagođeni na temelju posebnih zahtjeva za vojne potrebe
transporta i za nadogradnju sredstvima i sustavima vojne namjene i vojne
opreme;

11. pokretni električni uređaji i izvori napajanja
električnom energijom namijenjeni za vojne potrebe;

12. sustavi za uzbunjivanje;

13. vježbovna i manevarska sredstva i pomagala koja
se koriste u obuci i izobrazbi za vojne potrebe;

14. sredstva i sustavi za čuvanje osoba i sigurnosni
nadzor i zaštitu za vojne objekte i objekte od posebne važnosti za sigurnost
zemlje;

15. uređaji i oprema za fiziološku i medicinsku selekciju
i trijažu pripadnika Oružanih snaga Republike Hrvatske;

16. računalni sustavi s opremom, mrežna oprema i
pripa­dajući komunikacijski uređaji za vojne potrebe;

17. trenažeri, simulatori, registratori pogodaka,
simulacije i simulacijski programi za vojne potrebe;

18. strojevi, alati, sirovine i repromaterijali za
proizvodnju naoružanja, streljiva i minsko-eksplozivnih sredstava;

19. tehnički sustavi i sredstva za provođenje
policijskih zadaća, a osobito posebnih izvida kaznenih djela;

20. tehnički sustavi i oprema za obavještajno i protu­obavještajno
djelovanje;

21. oprema, uređaji i sustavi za pregled osoba,
prtljage i prostora

22. oprema, uređaji i sustavi za diverzantska,
protudiverzant­ska i protuteroristička djelovanja;

23. oprema, uređaji i sustavi za razvoj i proizvodnju
specijalne opreme.

Vojnom opremom smatraju se i istraživanja i studije
važne za obranu i sigurnost države, koje imaju oznaku tajnosti.

Vojnom opremom smatraju se i komponente namijenjene
proizvodnji i remontu vojne opreme (pripadajući kompleti pričuv­nih dijelova,
alata i opreme, pričuvni ili sastavni dijelovi, sustavna i aplikativna
računalna programska potpora, pripadni alati za održavanje, ispitivanje i
testiranje) te specijalna ambalaža za čuvanje ili transport sredstava i opreme
iz stavka 1. ovoga članka.

Vojnom opremom se smatraju i sredstva određena
materijalnim ustrojem Oružanih snaga Republike Hrvatske i Ministarstva
unutarnjih poslova, izrađena po Hrvatskim vojnim normama, Tehničkim uvjetima
ili po drugim normama koje utvrdi Državni zavod za normizaciju i mjeriteljstvo,
na prijedlog Ministarstvo obrane ili Ministarstva unutarnjih poslova, te koja
nisu u slobodnoj prodaji na tržištu.

Članak
4.

Ova
Uredba stupa na snagu osmog dana od dana objave u »Narodnim novinama«.

Klasa:
213-02/02-01/05
Urbroj: 5030109-03-1
Zagreb, 30. siječnja 2003.

Predsjednik
**Ivica Račan,** v. r.

Uredba, NN 17/2003-219